Okresná prokuratúra Trenčín 
Bernolákova 2, 912 50 Trenčín 1 	

Sp. zn. : 2 Pv 645/12/3309	Trenčín, 18.9.2012
EEČ : 2-28-141-2012

U Z N E S E N I E

Trestná vec:	obvinený XXXXX 
Prečin:	Krádež podľa § 212 odsek 1 Trestného zákona číslo 300/2005 Zbierky zákonov v znení zákona číslo 313/2011 Zbierky zákonov

Rozhodol: 	prokurátor Okresnej prokuratúry Trenčín
Podľa § 215 odsek 1 písmeno d (§ 9 odsek 1 písmeno d) Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
v čase od 13,30 h dňa 08.07.2012 do 11,00 h dňa 09.07.2012 pomocou pravého kľúča, ktorý vlastní jeho otec, otvoril vstupné dvere a vošiel do priestoru na odkladanie náradia nachádzajúceho sa na spoločnej chodbe 1. poschodia vchodu č. 31 obytného domu popisné číslo 84 na ulici Centrum II v Dubnici nad Váhom, kde z tohto odcudzil nasledovné veci: 2 ks kaprová palica značky ESSOX 4 m, 2 ks navijak, 4 ks stojan na udice, 1 200 m silónu 0,27 mm, 1 ks puzdro na udice ESSOX 1,6 m, 1 ks puzdro na udice 1,5 m, 1 ks udica na prívlač 2,70 m s navijakom a vlascom, 1 ks udica 2,70 m s navijakom a vlascom, 1 ks udica 2,70 m tvrdšia s navijakom a vlascom,1 ks udica 2,40 m s navijakom a vlascom, 1 ks udica skladačka nezistenej značky v dĺžke 3,20 m s navijakom a vlascom so štupľom a háčikom a 1 ks príklepová vŕtačka značky Bosch v kufríku s vrtákmi, pričom jeho konaním vznikla poškodenému XXXXX, nar. XXXXX, bytom XXXXX, XXXXX škoda vo výške 1 125,- Eur
lebo je trestné stíhanie neprípustné podľa § 9 odsek 1 písmeno d
Odôvodnenie:
Uznesením povereného príslušníka Obvodného oddelenia Policajného zboru XXXXX ČVS: ORP-995/DC-TN-2012 zo dňa 09.07.2012 bolo podľa § 199 ods. 1 Tr. por. začaté trestné stíhanie pre prečin krádeže podľa § 212 ods. 1 Tr. zák. na tom skutkovom základe, ako je uvedené vo výrokovej časti predmetného uznesenia.

Uznesením povereného príslušníka Obvodného oddelenia Policajného zboru XXXXX (ďalej len „poverený príslušník) ČVS: ORP-995/DC-TN-2012 zo dňa 09.07.2012 bolo podľa § 206 ods. 1 Tr. por. vznesené obvinenie XXXXX pre prečin krádeže podľa § 212 ods. 1 Tr. zák., na tom skutkovom základe, ako je uvedené vo výrokovej časti predmetného uznesenia. 

Spáchanie skutku, ktorý je obvinenému XXXXX kladený za vinu, je preukázané nielen priznaním sa menovaného, ale i výsluchom poškodeného XXXXX a svedka XXXXXa staršieho, a nepriamo i výsluchom svedka XXXXX. Uvedený skutok vykazuje znaky trestného činu krádeže podľa § 212 ods. 1 Tr. zák..

Z povereným príslušníkom predloženého vyšetrovacieho spisu je zrejmé, že obvinený XXXXX, nar. XXXXX v Ilave dňa 06.08.2012 zomrel, o čom svedčí obcou Veľké Zálužie ako matričným úradom predložené oznámenie o úmrtí menovaného zo dňa 08.08.2012, zapísané v knihe úmrtí vo zväzku 7, ročník 2012 na strane 65 pod poradovým číslom 12.

Podľa § 215 ods. 1 písm. d) Trestného poriadku prokurátor zastaví trestné stíhanie, ak je trestné stíhanie neprípustné podľa § 9.

Podľa § 9 ods. 1 písm. d) Tr. por. trestné stíhanie nemožno začať, a ak už bolo začaté, nemožno v ňom pokračovať a musí byť zastavené, proti tomu, kto zomrel alebo bol vyhlásený za mŕtveho.

	V predmetnej trestnej veci bolo preukázané, že obvinený XXXXX sa mal dopustiť skutku tak, ako je uvedené v uznesení o vznesení obvinenia a toto bola právne kvalifikované ako prečin krádeže podľa § 212 ods. 1 Tr. zák. Následne bolo zistené, že obvinený XXXXX dňa 06.08.2012 zomrel, čo bolo preukázané oznámením matričného úradu o úmrtí menovaného. 

Vzhľadom na tieto okolnosti bolo potrebné rozhodnúť v zmysle § 215 ods. 1 písm. d) Tr. por. o zastavení trestného stíhania z dôvodu neprípustnosti trestného stíhania podľa § 9 ods. 1 písm. d) Tr. por., pretože toto je neprípustné proti tomu, kto zomrel.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Rastislav Hruška
prokurátor